***ОТЧЕТЕН ДОКЛАД***

***ЗА ДЕЙНОСТТА НА НЧ“ОТЕЦ ПАИСИЙ-1909“ С. МАЛЕВО ОБЩИНА ЧЕПЕЛАРЕ***

**за 2019г.**

Година юбилейна-110 години от създаването му.110 години, видни малевски дейци са поддържали огъня на патриотичния дух, родолюбиви чувства и предавали на следващите поколения любов към местните традиции и обичаи. И така до ден днешен, читалищните дейци, продължаваме да будим родолюбиви чувства с песни, танци и други културни изяви.

С гордост и уважение можем да се похвалим с една богата и разнообразна план-програма за развитие на читалищната дейност. Съчетавайки мероприятията с културния календар на община Чепеларе, бяха проведени редица изяви на местно, общинско и национално ниво.

Още в началото на годината отбелязахме бележити дати като:

-годишнина от рождения ден на Христо Ботев-с рецитал на стихотворения и песни на Ботев

-годишнина от обесването на Васил Левски-съвместно с кметството организирахме тържество , на което присъстваха гости от община Чепеларе и околните села.

-честване на националния празник на България-трети март- участие с патриотични песни и стихове.

С художествени изяви на читалищните самодейци бяха отбелязани празниците „Бабин ден“ и „Осми март“. На 16.04.2019г. ГАФ “Дядо, баба, внуче“, участва на едно мило тържество – 100 години на нашата съселянка Стойка Величкова , съвместно с община Чепеларе и кметство с. Малево. С поздравителни слова и родопска песен поднесохме уважение и пожелания, за напред да бъде здрава, силна, горда и обичана от поколението, което е създала.

Друго важно събитие на местно ниво, в което групата за песни взе дейно участие е изложбата на обредни хлябове и традиционни ястия за великденските празници. Бяха изработени козунаци, яйчени хлябове, баници и др. Участие взеха жители на селата Острица и Лилеково с техни традиционни ястия. Гостуваха ни децата от дома в с. Павелско, които боядисаха великденски яйца. Както всяко тържество завършихме с родопска песен и хора. Децата се забавляваха и получиха лакомства от изложбата. Участниците, в провеждане на това мероприятие бяхме наградени с екскурзия.

Изявите на читалищните самодейци продължават през м. юни с годишнината от гибелта на Ботев и загиналите за свободата на България. Читалищното настоятелство , съвместно с групата за песни посветихме една от сбирките на Ботев.

По традиция всяка година отбелязваме „Еньовден“. Обичая „наричане“ възпроизведохме на „хорището“, а на самия ден /24.06.2019г./, посетихме етнографски музей град Пловдив, където посетихме изложба на билките. ГАФ изнесохме програма и ритуала „наричане „ на еньова китка.

На 13.07. 2019г. официално бе отпразнувана 110 годишнината на читалището, съчетана с празника на селото по предишна традиция. С голям ентусиазъм двата състава за песни и танци изнесоха богата художествена програма. На същото тържество бяха отбелязани още две юбилейни годишнини – 10 години от създаване на ГАФ „Дядо, баба, внуче“ и 5 години ТК „Щуро малевче“.

На общинско ниво изявите ни са:

* Участие на събор „Рожен „ на двете групи „Дядо, баба и внуче „ и „Щуро малевче“
* „Щуро малевче“ взе участие в празника на хорото в гр. Чепеларе.
* ГАФ взеха участие в съборите на селата с. Хвойна и с. Забърдо.
* В деня на Независимостта на България ГАФ взе участие в тържествата, организирани от община Чепеларе.

През 2019 г. участията на читалището в лицето на двете групи за песни и танци не са много, поради финансови причини. Макар и малко на брой, участията ни на национално ниво са повече от успешни. На фестивала „Жива вода 2019 „ в град Хисаря бяха завоювани ТРИ ЗЛАТНИ МЕДАЛА /за ТК „Щуро малевче“, за ГАФ „Дядо, баба, внуче“ и за изпълнение на соло гайда./

През м. август ГАФ участва във тракийски фолклорен събор “Богородична стъпка“- Старозагорски минерални бани, където бяхме наградени с плакет – най- престижната награда за събитието.

Танцов клуб „Щуро малевче“ взе участие в събор село Розовец , а за отличното представяне на световния фестивал на гайдари и кавалджии в град Девин „Чуйте Девин“ ,получиха грамота и ЗЛАТЕН МЕДАЛ.

На 19.10. 2019г. двата самодейни колектива взеха участие във фолклорен фестивал „Песни край Марица „ с. Доситеево община Харманли ,където бяхме отличени със златен и сребърен медал.

През отчетния период бяха проведени две отчетно-изборни събрания . На първото беше избрано ново ръководство или по-точно един нов член на читалищно настоятелство и един на проверителната комисия. След напускане на читалищният секретар Костадинка Хаджииванова и назначаването на Елена Витекова , се наложи провеждане на ново събрание, поради промяна на обстоятелствата. Читалищно настоятелство в състав:

Председател – Дамяна Гарова и членове:

Неделя Дамянова и Мария Михалева ,е провело общо 6 заседания за 2019г.

В предвид новостите спуснати от ръководството на читалищата в областта се проведоха две мероприятия с цел обучение за изготвяне на документи ,необходими за регистрация и пререгистрация на читалищата. С цел обмяна на опит се провеждаха срещи между колеги от читалище с. Хвойна и гр. Чепеларе.

В края на изминалата година беше извършен частичен ремонт на библиотеката на читалището /боядисване, основно почистване на прозорци, смяна на пердета и шини, поставяне на балатум/. Тук е мястото да упоменем , че всичко това беше възможно благодарение на спонсорите : Ангел Кръстанов, Валентин Тодоров , Елена Витекова, Димитър Сиваков и с доброволен труд от читалищни членове Николай Терзиев, Неделя Дамянова, Дамяна Гарова ,Петя Карапачова. С 450 лева до финансиране от община Чепеларе ,беше закупен балатум.

Спонсори от фондация „Възраждане“ ни предоставиха за библиотеката 2 бр. компютри с клавиатури и монитори и 3 бр. бюра.

Паричните дарения от Борислав Киряков -100 лв. , от Евелина Чанева -20 лв. и от томбола 66 лв., помогнаха за дейността на читалището.

Получихме книги-348 бр. дарение от община Чепеларе, граждани от Чепеларе и с. Хвойна .

Още едно дарение ,което заслужава внимание е от Христина Ганчева ,родом от село Малево по баща Андреевска -женска родопска носия, състояща се от въленик, престилка, кърпа, пояс и салтамарка. По желание на дарителя носията да бъде използвана от Мария Терзиева ,участник в групата за песни.

На всички до тук споменати дарители и спонсори изказвам едно голямо Б Л А Г О Д А Р Я !!!

Наред с всички успехи и дейности трябва да отбележим ,като недостатък малкото приходи от събран членски внос-31 лв. С цел подобряване активността от събиране на членски внос, читалищното настоятелство призовава членовете за редовно внасяне на членския внос за годината.

Похвално събитие за читалището е новото попълнение на групата за песни от шестима млади мъже и седем жени от танцовия състав. Първата изява на новия състав беше на коледното тържество, беше изнесен концерт от песни, танци, хумористична сценка и пресъздаване на обичая „Коледуване“. Читалищното настоятелство беше поканило гости от община Чепеларе и кметове на съседните села. Бяхме удостоени с голямо внимание и присъствие от г-н Хаджиев -кмет на община Чепеларе, г-н Кузмов -зам. кмет на община Чепеларе, г-н Станков ,г-жа Сивакова, г-жа Петкова, г-жа Бакалска. Поздравления и подаръци за самодейците получихме от г-жа Павлина Петкова и г-жа Виолета Бакалска.

Читалищното настоятелство с помощта на самодейците се старае да подпомага дейността на читалището, за да можем да защитим постигнатото и продължим, да завоюваме нови постижения и художествена самодейност. Пожелавам още повече успехи занапред и успешно изпълнение на поставените задачи от ръководството на областта.

На добър час и ползотворна работа!

Председател : Дамяна Гарова -